Igualtat anuncia la primera edició de la iniciativa 'Cafè amb amigues'
07 febrer 2024

## Igualtat anuncia la primera edició de la iniciativa 'Cafè amb amigues'07 febrer 2024Última actualització: 08 febrer 2024

![](../gestion/img/87131ad99bef95f1398b76ab0642d2110ed3a470a0ccafa975ad6cb5a97f2469.jpg)  
  

L'**edil delegada d'Igualtat i Polítiques Inclusives, Maribel Codina**, i l'**artista drag La Sanguinelli (Josep Soldevila)**, han presentat hui la primera edició de la iniciativa **"Cafè amb amigues"**.  
  
Es tracta d'una sèrie de **ponències** que tindran lloc als **jardins de la Casa de la Marquesa demà, dijous 8 de febrer, a partir de les 17 hores**. _"Hem volgut celebrar l'esdeveniment aquesta data perquè creiem que no cal que siga 8 de març. Les dones existim tot l'any i hem d'anar sempre amb la veu per davant perquè no ens aturen i puguem estar a tot arreu"_, ha assenyalat Soldevila.  
  
L'entrada serà **gratuïta i d'accés lliure** per a tot el públic, que podrà escoltar les oradores explicar la seua experiència lluitant contra la violència de gènere i participant en el moviment feminista des de l'àmbit familiar i laboral.  
  
L'esdeveniment començarà amb la ponència de **Pura Miret**, que fa trenta-cinc anys que és al món de l'ensenyament i parlarà sobre com ha canviat l'educació en l'àmbit de la igualtat al llarg de la seua trajectòria professional.  
  
La segona convidada serà **Núria Miret**, professora i directora del Col·legi i Centre d'Acció Educativa Singular del Real de Gandia, Nuestra Señora del Amparo. Finalment, també es comptarà amb la presència de la mestra d'anglés al programa PPVV als EUA, **Isabel León**.  
  
En acabar, les persones assistents participaran en una activitat on podran posar els pensaments que tinguen sobre la lluita per la igualtat de gènere en un _post-it_. Les notes que cadascú haja deixat serviran per a formar un cor que, una vegada emmarcat, s'enviarà al departament d'Igualtat de l'Ajuntament.  
  
Finalment, l'edil ha comentat que, amb motiu del **Dia Internacional de la Dona i la xiqueta en la Ciència**, que serà aquest diumenge 11 de març, el seu departament ha organitzat diverses **conferències** a diferents col·legis de la ciutat.  
  
Aquestes seran impartides per la **química gandiana Melani Sánchez Garcia**, que està especialitzada en Intel·ligència Artificial i, durant un temps, va treballar a la Universitat de Santa Bárbara (California).  
  
Actualment, està treballant a València i s'ha oferit a col·laborar amb la causa perquè les xiquetes _"vegen que poden escollir la carrera que vullguen independentment de si aquesta forma part, o no, de l'àmbit científic"_.